A meritorum piis patrum justisque rogationibus parere absque simulatione juvat fideles; in his vero maxime que propter Ecclesie constitutionem, seu reparationem, postulata propalantur necessaria. Credimus enim, Domini gratiam adipisci fidelibus ejus studio pietatis ministrando, dum vita fruimur corporali. In hac ergo fide constans, ego Richerius, dictus ecclesie Senonensis humilis minister, domini Roberti Molismensis abbatis, quorumdamque virorum denominatorum interventionibus exoratus, tribui ecclesie Molismensi, monachisque ejusdem apud Seunum commorantibus, ecclesiam ejusdem ville, cum altari et atrio et beneficiis ecclesie pertinentibus; disposui quidem ut omnium beneficiorum ecclesiasticorum que ad manum sacerdotis venerint, obblationum, baptisteriorum, visitationum, sponsaliorum, purificationum (puer)perarum, benedictionum, confessionum mortuorum, testamentorum, medietatem monachi habebunt, alteram sacerdos. Ille autem oblationes que ad manum monachorum venerint, omni tempore, et mortuorum illis proprie dimissa (sic) cum trium sollempnitatum oblationibus, scilicet, Omnium-Sanctorum, Nativitatis Domini et Beate-Marie Purificationis, monachis erunt sine parte sacerdotis. Tota messio parrochianorum, sacerdotis erit, sicut est de Senune ita et de Villari. Sacerdote equidem, qui modo preest ecclesie absente, ab abbate seu monachis, sacredotes ydonei eligantur, unus post alterum usque in evum et ad presentiam Senonensis pontificis adducantur, ut de manu ejus curam animarum suscipiant. Si sacerdos, quod absit, diffamatus fuerit de parte monachorum aliquid retinuisse: aut satisfaciat eis, aut submonitus in presentia presulis reddat, aut juret se non habuisse, Preterea, dona que domini de Firmitate, Nevelo et Herbertus Wifel, ecclesie predicte tradiderunt, coram me laudaverunt; quapropter in presenti cartula cum nostris donis scribere precepimus: scilicet ville predicte furnum bannalem cum omnibus utensilibus suis. Si aliqui hospites in atrio, vel in terra monachis data hospitaverint, usuarium nemorum, aquarum, pascuorum tam monachis quam eis concesserunt, nulla justitia in se retinentes. Promiserunt autem, ut quicquid monachi de dominica terra sua propriis bobus exercere potuissent, absque terragio et decimis licite tenerent. Concesserunt itidem ut quicquid de casamento suo monachis ibidem degentibus datum fuisset, vel ipsi quoquomodo conquirerent, libere, nulla sibi retenta justicia vel consuetudine, possiderent. Hoc siquidem totum, ut ratum et inconvulsum permaneat, auctoritate nostra confirmamus et sigilli nostri impressione testificamur. Huic dono et concessioni adfuerunt presentes: Ilduinus, archidiaconus; Theobaudus, archidiaconus; Symon, archidiaconus; Guillelmus, archidiaconus; Isembardus, archipresbiter; Rodulphus, prior. Actum est hoc Senonis, anno ab incarnatione Domini Mº LXXXº; indictione III, epacta XXVI, concurrente III, domno papa Urbano; rege Francorum Philippo.